PRIMĂRIA MUNICIPIULUI SATU MARE
DIRECŢIA ECONOMICĂ
Nr. 62.748/04.11.2026 
RAPORT DE SPECIALITATE

la Proiectul de hotărâre privind aprobarea taxelor şi tarifelor ce vor fi aplicate de Serviciul Public Administrația Domeniului Public Satu Mare începând cu 01.01.2027
În conformitate cu prevederile art. 484 din Legea nr. 227/2015 privind Codul fiscal, cu modificările şi completările ulterioare,
În temeiul prevederilor art. 30 din Legea nr. 273/29.06.2006 privind finanţele publice locale, cu modificările şi completările ulterioare,
Luând în considerare prevederile Legii nr. 24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare,

Raportat la prevederile art. 7, alin. 1 și alin. 2 din Legea nr. 52/2003 privind transparența decizională în administrația publică, republicată, cu modificările și completările ulterioare,

Având în vedere prevederile art. 129, alin. 2, lit. b; alin. 4, lit. c, ale art. 139, alin. 3, lit. c, precum şi ale art. 196, alin. 1, lit. a, din O.U.G. nr. 57/2019 privind Codul administrativ, cu modificările şi completările ulterioare,
Luând în considerare Raportul de specialitate al Administraţiei Domeniului Public Satu Mare nr. 12.251/03.11.2026, în care sunt prezentate cauzele care au dus la modificarea unor categorii de taxe şi tarife,
Întrucât majorările propuse au avut în vedere rata medie anuală a inflației prognozată pentru anul 2026, de către Comisia Națională de Strategie și Prognoză, și anume 7,9%,

Ținând cont de faptul că oportunitatea ajustării a fost apreciată în raport cu natura serviciilor, nivelul anterior al taxelor și tarifelor, precum și efectul asupra beneficiarilor și în același timp s-a avut în vedere creșterea continuă a prețurilor de achiziție ale materialelor necesare desfășurării activității, majorarea tarifelor la utilități, combustibili și lucrările de întreținere,

Având în vedere faptul că din sumele încasate se va asigura atât acoperirea cheltuielilor de funcționare ale A.D.P. Satu Mare cât și realizarea unor lucrări de investiții,
Raportat la cele prezentate mai sus, înaintez Consiliului Local al Municipiului Satu Mare, Proiectul de hotărâre privind aprobarea taxelor şi tarifelor ce vor fi aplicate de Serviciul Public Administraţia Domeniului Public Satu Mare începând cu 01.01.2027, cu propunere de aprobare.

